寄惠州陳史君真卿
作者：王邁
朝代：宋

paragraphs: 千仞羅浮山，蓬萊分左股。
有詔陳太丘，剖符爲地主。
皇皇太丘門，德星之所聚。
前光盛胚胎，後來紛衆甫。
共惟休齋公，遺教垂鄒魯。
君侯其聞孫，風烈不忝祖。
繼以詩書帥，遺愛比召杜。
君侯其英嗣，真清亦如父。
嚮者位于朝，穹官可拾取。
不能枉尺尋，矧肯效媚嫵。
翩然乞一麾，來此開藩府。
此郡舊富饒，廣中號樂土。
年來困軍須，炎火無冷釜。
鄰盜闖其藩，燒痕未全補。
噓枯待仁風，醒暍仰膏雨。
迎輅兩朱幡，驩呼十萬戶。
朝宣上德意，夕問民疾苦。
爲渠作豐年，愁嘆變歌舞。
得結數十輩，萬物氣可吐。
行奏循良功，入布承明武。
走也山林人，本無素宦譜。
妄言宗社事，屢犯君相怒。
緝緝惡樊繩，眈眈畏關虎。
歸歟結茆庵，課僕理蔬圃。
餘子易炎凉，眼前何足數。
君侯誼薄雲，寄詩傾肺腑。